O‘zbekiston milliy jamoasi a’zosi Hojimat Erkinov faoliyatini yana Superligada davom ettiradi. Foto: Paxtakor «Paxtakor» klubi jamoa tarbiyalanuvchisi sanalmish 22 yoshli futbolchining ijara asosida qaytganini e’lon qildi. Moskvaning «Torpedo» klubi Erkinovni Toshkent jamoasiga bir yillik ijaraga bergan. Hojimat «sherlar» safida Superligada jami 37 o‘yinda 6 gol, OChLda esa 13 bahsda 2 gol muallifiga aylangan. U 2022 yilda Rossiya klubiga transfer qilingandi. «Meni tarbiyalagan qadrdon jamoam «Paxtakor»ga qaytganimdan xursandman. Superliganing 2-davrasida chempionlik an’anasini davom ettirishda yordam berishni xohlayman», - deydi futbolchi. Ma’lumot uchun, Hojimat yakunlangan mavsum RPLdagi 20 o‘yinda bitta assistga mualliflik qildi. «Torpedo» esa 13 ochko bilan so‘nggi 16-o‘rinni egallab, Rossiya Premer-ligasini tark etgandi.